ཤད་པ་ནི། གལ་ཏེ་གཏན་ཚིགས་ཀྱང་མེད་ལ་དཔེ་ཡང་མེད་
ཅིང་དངོས་པོ་ཐམས་ཅད་ཀྱང་མེད་ན་ཁྱོད་ཀྱིས་བསྟན་བཅོས་བྱེད་པ་དོན་མེད་པར་
འགྱུར་རོ་ཞེ་ན། གལ་ཏེ་རང་བཞིན་གྱིས་དངོས་ཡོད། །སྟོང་མཐོང་ཡོན་ཏན་ཅི་ཞིག་
ཡོད། །རྟོག་པས་མཐོང་བ་འཆིང་བ་སྟེ། །དེ་ནི་འདི་རུ་དགག་པར་བྱ། །གལ་ཏེ་ངེས་པར་
བརྟགས་ན་དངོས་པོ་འགའ་ཞིག་རང་བཞིན་གྱིས་ཡོད་པར་དམིགས་ན་དེའི་ཚེ་དེ་ཁས་
ལེན་པར་བྱེད་པ་མཛེས་ཀྱི། དངོས་པོ་རང་བཞིན་གྱིས་ཡོད་བཞིན་དུ་དེ་ལ་སྟོང་པར་
མཐོང་བ་ལ་ཡོན་ཏན་ཡང་ཅི་ཞིག་ཡོད་དེ། དེ་ལྟ་ན་སྟོང་པ་ཉིད་དུ་ལྟ་བ་ཡང་ཕྱིན་ཅི་
ལོག་ཏུ་འགྱུར་བའི་ཕྱིར། དེ་ལྟར་འདོད་མི་ནུས་ཏེ། ཆོས་རྣམས་རང་བཞིན་མེད་པ་སྟོང་
པ་ཉིད་ཡིན་པས་དེ་ལྟར་བསྟན་ཅིང་རྟོགས་ཏེ་སྒྱུ་མ་ལྟ་བུའི་བློས་བསོད་ནམས། བྱས་
347

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
པས་སྐྱོན་མེད་ཅིང་གནས་སྐབས་དང་མཐར་ཐུག་གི་བདེ་བ་ཐམས་ཅད་འབྱུང་ངོ་། །དེ་
ལྟར་ཡིན་ལུགས་རང་བཞིན་གྱིས་སྟོང་པར་མ་ཤེས་ཏེ་ཚུལ་མིན་ཡིད་བྱེད་ཀྱི་རྟོགས་པ་
མཚན་མའི་དངོས་པོ་བདག་དང་བདག་གིར་འཛིན་པའི་རྟོག་པས་དངོས་པོ་དང་བདག་
ཏུ་མཐོང་བ་ལ་བསྟེན་པའི་ཉོན་མོངས་པ་དང་ལས་ཀྱིས་འཁོར་བར་བཅིངས་པ་རྣམས་
ཀྱི་སྡུག་བསྔལ་གྱི་རྒྱུ་དངོས་འཛིན་གྱི་རྟོག་པ་སྤངས་ནས་མྱ་ངན་ལས་འདས་པའི་གོ་
འཕང་མཆོག་ལ་སྦྱོར་བའི་ཕྱིར་བསྟན་བཅོས་འདི་རུ་རབ་ཏུ་བྱེད་པ་ཐམས་ཅད་དུ་རིགས་
པའི་ཚོགས་རྒྱ་ཆེན་པོས་དགག་པར་བྱེད་པ་ཡིན་པས་དོན་མེད་པ་མ་ཡིན་ནོ། །དེའི་ཕྱིར་
བསྟན་བཅོས་འདིས་དངོས་པོ་རྣམས་རང་བཞིན་མེད་པ་ཙམ་ཞིག་སྟོན་པས། མདོ་ལས་
ཀྱང་། ཆོས་ཐམས་ཅད་ནི་སྟོང་པས་ཏེ། །རང་བཞིན་མེད་པའི་ཚུལ་གྱིས་སོ། །ཆོས་
ཐམས་ཅད་མཚན་མ་མེད་པ་སྟེ། །མཚན་མ་མེད་པ་ཉེ་བར་བཟུང་ནས་སོ། །ཆོས་ཐམས་
ཅད་སྨོན་པ་མེད་པ་སྟེ། །མི་སྨོན་པ་ཡིས་ཚུལ་གྱིས་སོ། །ཆོས་ཐམས་ཅད་ནི་རང་བཞིན་
གྱིས་འོད་གསལ་བ་སྟེ། ཤེས་རབ་ཀྱི་ཕ་རོལ་ཏུ་ཕྱིན་པ་ཡོངས་སུ་དག་པས་སོ། །དེ་
བཞིན་དུ་གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བ་རང་བཞིན་ཡོད་མ་ཡིན། །
རྐྱེན་ལ་རག་ལས་གང་དེ་སྟོང་པར་བཤད། །གང་ཞིག་སྟོང་ཉིད་ཤེས་དེ་བག་ཡོད་ཡིན། །
ཞེས་གསུངས་པ་ལྟ་བུའོ། །དེས་ན་བྱང་ཆུབ་སེམས་དཔའ་རྣམས་ནི་རྟེན་ཅིང་འབྲེལ་
བར་འབྱུང་བ་དང་མི་འགལ་བར་དངོས་པོ་རྣམས་རང་བཞིན་གྱིས་སྟོང་པ་ཉིད་ཙམ་ཞིག་
ཏུ་སྟོན་པས། མདོར་བསྡུས་ན་སངས་རྒྱས་ཀྱི་གསུང་གི་སྙིང་པོ་ཡིན་ནོ། །མདོ་ལས།
འདི་ན་གང་གིས་རང་བཞིན་གྱིས་སྟོང་ཞིང་། །རང་བཞིན་རྣམ་དག་བདག་མེད་ཆོས་ཤེས་
པ༑ ༑དེ་ལ་ནམ་ཡང་སྡོམ་མིན་མི་འབྱུང་སྟེ། །འདི་ལྟར་ཡང་དག་ངེས་ལ་དེས་བསླབས་
ཕྱིར། །གང་ཞིག་ཕུང་པོ་ལྔ་པོ་སྟོང་པ་རྣམས། །དབེན་པ་བདག་མེད་རང་བཞིན་སྟོང་ཤེས་
ཤིང་། །ལས་གང་ཞིག་ལ་ལུས་ཀྱི་ཀུན་སྤྱོད་པ། །དེ་ལ་གཞར་ཡང་སྡོམ་མིན་མི་འབྱུང་
348

དབུ་མ་བཞི་བརྒྱ་པའི་རྣམ་པར་བཤད་པ་རྒྱ་མཚོའི་ཟེགས་མ་ཞེས་བྱ་བ།
ངོ་༑ ༑ཞེས་སོ། །བདུན་པ་ཡོད་མེད་ཀྱི་མཐར་འཛིན་པ་ཕྱིན་ཅི་ལོག་ཏུ་བསྟན་པ་ནི། གང་
དག་ཇི་ལྟར་གནས་པའི་གསུང་རབ་ཀྱི་དོན་ཇི་ལྟ་བ་བཞིན་མ་རྟོགས་པས་ན་དངོས་པོ་ཁ་
ཅིག་ཡོད་པ་དང་། ཁ་ཅིག་དངོས་པོ་མེད་པར་འཛིན་པ་དག་བསལ་བའི་ཕྱིར། གཅིག་
ཡོད་གཅིག་མེད་ཅེས་བྱ་བ། །དེ་མིན་འཇིག་རྟེན་པ་ཡང་མིན། །དེས་ན་འདི་ཡོད་འདི་
མེད་ཅེས། །བརྗོད་པ་ཉིད་དུ་ནུས་མ་ཡིན། །གང་གི་འཇིག་རྟེན་པའི་དངོས་པོ་བཤད་
པར་འདོད་པ་དེའི་ཚེ་ཕྱི་ནང་གི་ཕུང་པོ་ལྔ་ཆར་ཡང་འཇིག་རྟེན་པའི་རྟོག་པ་ཚད་མར་
བྱས་ཏེ་ཐ་སྙད་དུ་གཉིས་ཀ་ཡོད་ཅིང༌། གང་གི་ཚེ་འཇིག་རྟེན་ལས་འདས་པའི་དེ་ཁོ་ན་
ཉིད་བཤད་པར་འདོད་པ་དེའི་ཚེ་འཕགས་པའི་ཡེ་ཤེས་ཀྱི་གཟིགས་ངོ་ལ་ལྟོས་ནས།
ཕུང་པོ་ལྔ་ཆར་ཡང་རང་བཞིན་གྱིས་སྟོང་པར་དོན་དམ་པར་གཉིས་ཀ་མེད་པར་མཚུངས་
པའི་ཕྱིར། དེ་ལས་གཞན་དུ་གང་རུང་ཞིག་ཡོད་ལ་གང་རུང་ཞིག་མེད་པར་འདོད་པའི་
རྒོལ་བ་དེས་འདོད་པ་ནི་དེ་ཁོ་ན་ཉིད་དང་འཇིག་རྟེན་པ་གང་གི་ལུགས་སུ་མི་འགྱུར་ཏེ།
གལ་ཏེ་སེམས་དང་སེམས་ལས་བྱུང་བ་རྣམས་ཡོད་ན་དེའི་ཚེ་བུམ་པ་དང་སྣམ་བུ་ལ་
སོགས་པ་ཡོད་དེ་འཇིག་རྟེན་པ་ལ་གྲགས་པའི་ཕྱིར་དང་། ཅི་སྟེ་བུམ་པ་དང་སྣམ་བུ་ལ་
སོགས་པ་དེ་རྣམས་རྣམ་པར་དཔྱད་པ་ན་མེད་ན་དེའི་ཚེ་སེམས་དང་སེམས་ལས་བྱུང་བ་
རྣམས་མེད་པར་འགྱུར་ཏེ། གཉིས་ཀ་ཡང་ཡོད་པར་རིགས་པ་དང་བྲལ་བའི་ཕྱིར། དེས་
ན་ཕྱི་རོལ་གྱི་དོན་དང་ཤེས་པ་གཉིས་ཀ་ལ་འདི་ཡོད་པ་དང་འདི་མེད་པར་བརྗོད་པར་
ནུས་པ་ཉིད་མ་ཡིན་ནོ། །དེས་ན་སྣང་ན་སྣང་མཉམ་དང་། སྟོང་ན་སྟོང་མཉམ་ཡིན་པའི་
ཚུལ་རིགས་པས་ངེས་པར་བྱའོ། །དོན་དམ་པར་ལྟ་ཅི་ཐ་སྙད་དུ་ཡང་ཅི་ཡང་ཁས་ལེན་མི་
རུང་བར་འདོད་པ་རྣམས་ལ་འདི་འདྲི་སྟེ། དོན་དམ་པར་ཁས་བླངས་ན་རིགས་པས་དཔྱད་
བཟོད་དུ་འགྱུར་ན། ཐ་སྙད་དུ་ཅི་ཡང་ཁས་མི་ལེན་པ་འདི་ཐ་སྙད་དུ་ཡིན་ན་ཐ་སྙད་ཁས་
བླངས་བཞིན་དུ་ཅི་ཁས་མི་ལེན། ཐ་སྙད་ཙམ་ཞིག་ཁས་བླངས་ན་དེའི་དོན་དམ་རྟོགས་པ་ལ་
349

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
གནོད་པ་འདི་ལྟ་བུ་ཞིག་ཏུ་འགྲོ་བའི་རྒྱུ་མཚན་སྟོན་འོས་ལ། རྒྱུ་མཚན་མེད་ན་ཅི་ཡང་
ཁས་མི་བླང་བ་དོན་མེད་ལ། དབུ་མའི་གཞུང་རྣམས་ནས་ཇི་སྐད་བཤད་པའི་གཏན་ཚིགས་
འདི་དག་གིས་དང་པོར་རང་ངོར་ངེས་པ་འདྲེན་དགོས་སམ་མི་དགོས། དགོས་ན་དེ་ཐ་
སྙད་མིན་ན་དོན་དམ་པར་ངེས་པ་དཔྱད་བཟོད་ཅིག་ཇི་ལྟར་གྲང༌། དོན་དམ་མ་ཡིན་ན།
ཐ་སྙད་ཀུན་རྫོབ་ལས་གཞན་པའི་ངེས་པ་ཕུང་གསུམ་པ་ཞིག་ཡོད་དམ། རང་ངོར་ངེ༔
པ་མི་འདྲེན་ན་གཞན་ངོ་ཁོ་ན་ལ་སྐྱེལ་ན་གཞན་གྱིས་ངེས་པས་བདག་ལ་ངེས་པ་འདྲེན་ན་
རང་ལ་མ་ངེས་པའི་རྟགས་རང་གིས་བཀོད་ནས་བསྒྲུབ་བྱ་ཡང་དག་གཞན་གྱིས་ངེས་པ་
བཞད་གད་ཀྱི་གནས་སུ་མི་འགྱུར་རམ། བདག་ལ་ངེས་པ་མེད་པར་གཞན་ལ་སྟོན་པ་
དམུས་ལོང་བཤད་རོལ་ཅན་གྱི་དཔེ་ཟླར་མ་སོང་ངམ། དེ་དག་ནི་རང་རྒྱུད་པའི་ལུགས་
ཡིན་པས། ཁོ་བོས་ཐལ་འགྱུར་ཁོ་ནས་གཞན་གྱི་ལོག་རྟོག་ལྡོག་གོ་ཞེ་ན། ཁྱོད་དབུ་མ་
སྨྲ་བ་མ་ཡིན་ནམ། ཡིན་ན་དབུ་མའི་གཏན་ཚིགས་དེ་དག་གང་དུ་སོང་དཔྱད་དགོས་ལ།
རང་ངོར་འགྲོ་ན་ཐ་སྙད་ཡིན་ནམ་དོན་དམ་ཡིན་དཔྱད་ན་ཐ་སྙད་ལས་འོས་མེད་ལ། རང་
ངོར་མ་སོང་ན་དེས་ཐལ་འགྱུར་མུན་པའི་ནང་གི་མདའ་འཕངས་པ་བཞིན་དུ་མ་གྱུར་ཏམ།
དང་པོ་དོན་དམ་དཔྱོད་པའི་རིགས་པའི་འགྲོ་མཚམས་ངེས་ནས། དེ་ནས་ཐ་སྙད་ཀྱི་རྣམ་
བཞག་ཇི་ལྟར་བྱེད་ཀྱང་བདེ་བ་ཞིག་མ་ཡིན་ནམ། ཨ་ཅང་དེ་དག་རྩེད་མོ་ཡིན། ཁོ་བོ་
རང་རྒྱུད་པ་ལ་རྣམ་གཞག་ཇི་ལྟར་བྱས་ཀྱང་བདེ་མོ་ཞིག་ཡོད་པས་ད་ནི་ཡིད་སྤྲོ་བ་ཞིག་
ཏུ་གྱུར་ཏོ། །ཐལ་རང་གཉིས་པོ་སངས་རྒྱས་བསྐྱངས་དང་ལེགས་ལྡན་འབྱེད་ཀྱིས་རྩ་
བའི་དགོངས་པ་འགྲེལ་ཚུལ་གྱིས་ཡིན་ལ། འདི་ནི་གཞུང་ཕྱི་མོའི་དབུ་མ་ཡིན་པས་རྩོད་
པར་མི་སྤྲོའོ། །བརྒྱད་པ་མཐའ་བྲལ་རིགས་པས་དགག་མི་ནུས་པ་ནི། ཡོད་དང་མེད་
དང་ཡོད་མེད་ཅེས། །གང་ལ་ཕྱོགས་ནི་ཡོད་མིན་པ། །དེ་ལ་ཡུན་ནི་རིང་པོ་ནའང་། །
ཀླན་ཀ་བརྗོད་པར་ནུས་མ་ཡིན། །འདིར་སྨྲས་པ་བདག་གིས་ཁྱོད་ལ་ད་ལྟ་ལན་གདབ་
350

དབུ་མ་བཞི་བརྒྱ་པའི་རྣམ་པར་བཤད་པ་རྒྱ་མཚོའི་ཟེགས་མ་ཞེས་བྱ་བ།
པར་མི་ནུས་ཀྱང་། དེ་ལྟ་ནའང་ཁྱོད་ལ་ལན་འདེབས་པར་འགྱུར་བ་དེ་བཞིན་གཤེགས་
པའི་བསྟན་པ་ལ་ཐོས་བསམ་ལ་མངོན་པར་བརྩོན་པ་དག་ཕྱིས་འབྱུང་བར་འགྱུར་བ་
དག་གིས་ལན་གདབ་ནུས་སོ་ཞེ་ན། ཁྱོད་ཀྱི་རེ་བ་འདི་ནི་རྫུན་པ་ཞིག་སྟེ། ཕྱོགས་ཡོངས་
སུ་འཛིན་པ་ཡོད་ན་ནི་རྣམ་པ་གཞན་དུ་སྒྲུབ་པ་ལས་དེ་ལྟར་དུས་ཆེས་ཡུན་རིང་བ་ཞིག་
གིས་སུན་འབྱིན་པ་སྲིད་ན་ཡང་། དབུ་མ་པ་གང་ལ་དངོས་པོ་རང་བཞིན་གྱིས་ཡོད་པ་
དང་དངོས་པོ་ཅུང་ཟད་མེད་ཅིང་དངོས་པོ་མེད་པ་རང་བཞིན་གྱིས་མ་གྲུབ་པས་ཡོད་མེད་
གཉིས་ཀ་ཡིན་པ་དང་། དེ་བཀག་པའི་གཉིས་ཀ་མིན་པ་ཞེས་གང་ལ་ཉེས་པ་དང་བཅས་
པའི་ཕྱོགས་ནི་ཡོད་པ་མིན་པ་དེ་ལ་དུས་ཡུན་རིང་པོ་ནའང་ཀླན་ཀ་བརྗོད་པར་ནུས་པ་མ་
ཡིན་ཏེ། ནམ་མཁའ་གཟུགས་ཅན་མིན་པ་ལ་དུས་ཡུན་རིང་པོས་ཀྱང་གཟུགས་ཅན་དུ་
བསྒྱུར་མི་ནུས་པ་བཞིན་དུ་རྒོལ་བ་རྣམས་ཀྱིས་དེས་རྟེན་ཕྱོགས་ཐམས་ཅད་དང་བྲལ་བ་
ལ་ནམ་ཡང་སུན་འབྱིན་མི་ནུས་པར་དགོངས་སོ། །དཔེར་ན་ནམ་མཁའ་ལ་རི་མོ་འབྲི་མི་
ནུས་པ་དང༌། ལྕག་གི་བཞུས་པས་གཟིང་བར་བྱེད་མི་ནུས་པ་ལྟར་ཤེས་པར་བྱའོ། །དེའི་
ཚུལ་ཚིགས་སུ་བཅད་དེ་སྨྲས་པ། དེ་ལྟར་བདེན་པ་གཉིས་ཀྱི་ཚུལ་འདི་ལ། །མཁས་པའི་
སྐྱེ་བོ་ནམ་ཡང་སྐྱོན་ལས་གྲོལ། །ཡང་དག་སྟོན་པའི་གསུངས་དང་དེའི་དགོངས་འགྲེལ། །
འདི་ལས་གཞན་དུ་སྨྲ་བ་འཁྲུལ་བར་གོ །གཉིས་པ་ལེའུའི་མཚན་བསྟན་པ་ནི། བྱང་ཆུབ་
སེམས་དཔའི་རྣལ་འབྱོར་སྤྱོད་པ་བཞི་བརྒྱ་པ་ལས་སློབ་དཔོན་དང་སློབ་མ་གཏན་ལ་
དབབ་པ་བསྒོམ་པ་ཞེས་བྱ་བ་སྟེ་རབ་ཏུ་བྱེད་པ་བཅུ་དྲུག་པའི་རྣམ་པར་བཤད་པའོ།། །།
351

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
བཞི་པ་མཇུག་གི་དོན་ལ་གཉིས། བསྟན་བཅོས་གང་གིས་མཛད་པ་དང་། སྒྱུར་
བྱེད་གང་གིས་བསྒྱུར་བའོ། །དང་པོ་ནི། སློབ་དཔོན་ཆེན་པོ་འཕགས་པ་ལྷའི་ཞལ་སྔ་
ནས་མཛད་པ། བྱང་ཆུབ་སེམས་དཔའི་རྣལ་འབྱོར་སྤྱོད་པ་བཞི་བརྒྱ་པའི་ཚིག་ལེའུར་
བྱས་པ་རྫོགས་སོ་ཞེས་དེ་ལས་བཤད་དུ་མེད་པའི་ཐ་ཚིག་གོ །གཉིས་པ། ཁ་ཆེའི་གྲོང་
ཁྱེར་དཔེ་མེད་ཀྱི་དཔུང་རིན་ཆེན་སྦས་པའི་ཀུན་དགའ་ར་བར། རྒྱ་གར་གྱི་མཁན་པོ་
བྲམ་ཟེ་རིན་ཆེན་རྡོ་རྗེའི་དཔོན་པོ་བྲམ་ཟེ་རྗེའི་སྲས་སུ་སྨྲ་ཛྙཱ་ན་དང་། བོད་ཀྱི་ལོ་ཙྭ་བ་པ་
ཚབ་ཉི་མ་གྲགས་ཀྱིས་རྒྱ་གར་གྱི་སྐད་ལས་བོད་སྐད་དུ་བསྒྱུར་ཅིང་ཞུས་ཏེ་འཆད་ཉན་
གྱིས་ལེགས་པར་གཏན་ལ་ཕབ་པའོ།། །།
སླར་སྨྲས་པ།
འཆད་རྩོད་རྩོམ་པའི་གནས་ལ་སྤྲོ་མིན་ཏེ། །
མི་ཚེ་ཉི་མ་ཕལ་ཆེར་ཐལ་ནས་སོང་། །
བཅོ་བརྒྱད་ལོ་ནས་དེང་སང་སོ་བརྒྱད་བར། །
ཉིན་མཚན་མེད་པར་ཆོས་སྦྱིན་བྱས་པར་རློམ། །
བཤད་པ་ཇི་ཙམ་བྱེད་བཞིན་ཆགས་སྡང་འཕེལ། །
འདུས་པ་ཅི་ཙམ་མང་བཞིན་རྩོད་པ་འཕེལ། །
ཆོས་དང་མཐུན་པའི་སློབ་མ་གཅིག་མ་བྱུང་། །
ད་ནི་དབེན་པར་ངང་ཚུལ་སྦས་སྙམ་བགྱིད། །
352

དབུ་མ་བཞི་བརྒྱ་པའི་རྣམ་པར་བཤད་པ་རྒྱ་མཚོའི་ཟེགས་མ་ཞེས་བྱ་བ།
ཆོས་ལ་ཟོང་མཐོང་ནོར་ལ་གཅེས་འཛིན་ཅིང་། །
ཆགས་སྡང་འཁྲུལ་བས་བཅིངས་བཞིན་གཞན་མཚང་བརྗོད། །
རང་གི་སྐྱོན་ལ་ནམ་ཡང་མི་རྟོག་པའི། །
སྙིགས་མའི་འཁོར་གྱིས་ནམ་ཡང་དགོས་པ་མེད། །
རི་ཁྲོད་དབེན་པར་རང་གི་སེམས་འདུལ་ཞིང་། །
གཞན་ལ་ཕན་པའི་སྨོན་ལམ་མི་འདོར་བར། །
ཧ་ཅང་ཆོས་པ་བཟང་པོར་མི་འགྱུར་མོད། །
ཁ་སེམས་བདེ་བར་ཤི་ཡང་འགྱོད་པ་མེད། །
ཡོངས་རྫོགས་བསྟན་པའི་མངའ་བདག་པཎྜི་ཏ། །
འཇིགས་མེད་བཤད་སྒྲུབ་བསྟན་པའི་ཉིན་བྱེད་ཀྱིས། །
དངོས་རྫས་སྐྱེས་དང་བཅས་ཏེ་ཞིབ་གསལ་གྱི། །
འགྲེལ་པ་ཚང་ལ་མཐའ་དཔྱོད་བཅས་པ་ཞིག །
གྲུབ་པར་གྱིས་ཞེས་བཀའ་སྩལ་སྤྱི་བོར་སོན། །
དེ་ཕྱིར་འདི་ན་རང་བློས་གང་དཔོག་གིས། །
འགྲེལ་བཤད་བདུད་རྩིའི་ཟེགས་མའི་མཆོད་སྤྲིན་སྤྲོས། །
བདག་ནི་སོ་སྐྱེས་ལས་ཀྱང་སོ་སྐྱེས་ཤིང་། །
353

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
ཐོས་བརྩོན་སྦྱངས་པའི་སྟོབས་ཤུགས་ཞན་པ་དེས། །
འཕགས་པའི་དགོངས་པ་ཇི་བཞིན་ཤོད་པ་ཉུང་། །
མ་རྟོགས་དྲི་མའི་ཚོགས་སུ་གྱུར་པ་གང་། །
དམ་པའི་སྐྱེ་བོ་རྣམས་ཀྱི་སྤྱན་སྔར་བཤགས། །
འོན་ཀྱང་འཕགས་བོད་མཁས་པའི་གཞུང་བཟང་ལ། །
བརྟེན་ཕྱིར་ལེགས་བྱས་ཅུང་ཟད་ཡོད་སྲིད་ན། །
མ་རིག་གཟུང་འཛིན་དྲ་བ་རབ་བསལ་ནས། །
རྣམ་མཁྱེན་འོད་སྟོང་འཕྲོ་བས་འགྲོ་འདི་སྐྱོང་། །
ཞེས་དབུ་མ་བཞི་བརྒྱ་པའི་རྣམ་པར་བཤད་པ། སྔར་སྡོམ་བརྩོན་སྡེ་སྣོད་འཛིན་
པ་བླ་མ་པདྨ་ཆོས་འབྱུང་གིས་འདི་ལ་འགྲེལ་བཤད་ཅིག་ཅིས་ཀྱང་གྲུབ་པར་གྱིས་ཞེས་
བསྐུལ་ན་ཡང་དེ་ཀར་ལུས་ལ། ཕྱིས་ནས་གདན་ས་ཆེན་པོ་ཀཿཐོག་ཏུ་དབྱར་གནས་པའི་
དགེ་འདུན་འདུས་པའི་སྡེ་མང་པོ་ཞིག་ལ་ཟླ་བའི་འགྲེལ་པ་ལ་བརྟེན་ནས་གཟབ་བཤད་
ལྟ་བུར་བགྱིད་སྐབས་སྡེ་སྣོད་འཛིན་པ་དུ་མས་འདི་ལ་འགྲེལ་བཤད་ཅིག་ཅིས་ཀྱང་
དགོས་ཞེས་བསྐུལ་བ་ཡིད་ལ་བཅགས་ནས། རྗེས་སོར་ཡོངས་རྫོགས་བསྟན་པའི་མངའ་
བདག་དོན་གྱི་སླད་དུ་མཚན་ནས་བརྗོད་ན་འཇིགས་མེད་བཤད་སྒྲུབ་བསྟན་པའི་ཉི་མ་
དཔལ་བཟང་པོས་དངོས་རྫས་ཀྱིས་སྐྱེས། བྲི་གཞི་དང་བཅས་པ་གནང་ནས། གདན་
ས་འདིར་འཆད་ཉན་ལ་ཕན་པའི་རྐྱེན་དུ་འགྲེལ་བཤད་ཞིབ་གསལ་གཙང་སྒྲོས་ཐོན་པ་
ཞིག་གྲུབ་པར་གྱིས་ཞེས་བཀའ་བསྩལ། རིན་པོ་ཆེའི་ཅོད་པན་སྤྱི་བོར་སོན་པ་དོན་ཡོད་
354

དབུ་མ་བཞི་བརྒྱ་པའི་རྣམ་པར་བཤད་པ་རྒྱ་མཚོའི་ཟེགས་མ་ཞེས་བྱ་བ།
པར་བགྱིད་པ་པོ་ནི་མང་དུ་ཐོས་པ་ཤཱཀྱའི་དགེ་སློང་ཚུལ་ཁྲིམས་རྒྱ་མཚོས་དབེན་པའི་
ཡང་ཁྲོད་ལྗོན་པ་ལུང་ནས་རྒྱལ་བཀའ་རིན་པོ་ཆེའི་བཀླགས་ལུང་ཉན་པའི་ཞོར་མེ་འབྲུག་
ལོའི་ཧོར་ཟླ་གསུམ་པའི་ཚེས་ཉེར་བདུན་པར་ལེགས་པར་གྲུབ་པར་བགྱིས་པའོ། །རྣམ་
འདྲེན་བླ་མའི་གསུང་གསང་བདུད་རྩིའི་སྐྱེས། །ཚེ་རབས་ཀུན་གྱི་བཅུད་ལེན་འདོད་
འཇོའི་དབྱིག །སྐལ་མཉམ་གསོས་སུ་གཅིག་ལས་དུ་མའི་འཕྲུལ། །འཆར་འདི་པདྨ་ནོར་
བུའི་མིང་དེས་བསྐྲུན། །དགེའོ། །དགེའོ། །དགེའོ། །མངྒ་ལཾ།། །།